钦定古今图书集成/明伦汇编/氏族典/第516卷 > 《廖用贤尚友录》 > 屈建
## 钦定古今图书集成/明伦汇编/氏族典/第516卷 > 《廖用贤尚友录》 > 屈建

按《春秋臣传》：屈建字子木，楚令尹也，屈荡之孙，屈到，
子夕之子。到嗜芰，有疾，召其宗老而属之曰：“祭我必
以芰。”及祥，宗老将荐芰，建命去之，曰：“夫子承楚国之
政，其法刑在民心而藏在王府，上之可以比先王，下
之可以训后世。虽微楚国，诸侯莫不誉其祭典有之
曰：‘国君有牛飨，大夫有羊馈，士有豚犬之奠，庶人有
鱼炙之荐。笾豆脯醢，则上下共之。不羞珍异，不陈庶
侈，夫子不以私欲千楚国之典’。”遂不用。襄公二十五
年，𫇭掩为司马，子木使庀赋，数甲兵。十月甲午，𫇭掩
书土田，度山林，鸠薮泽，辨京陵，表淳卤，数疆潦，规偃
猪，町原防，牧隰皋，井衍沃，量入修赋，赋车籍马，赋车
兵、徒兵。甲楯之数。既成，以授子木，礼也。宋向戍弭兵
之盟，楚人衷甲、伯州犁以为不可，子木不从。太宰知
令尹之将死也。明年冬，卒。